Ислъамым и нур
Гъэсэныгъэ мыхьэнэ зиIэ хъыбархэр
Шэ стэкан закъуэм къыпэкIуар
Iейуэ мэжэлIа сабий тыкъыр цIыкIур зы унагъуэ гуэрым я бжэм тетIыркъат, шхын тIэкIу щхьэкIэ елъэIуну, арщхьэкIэ, бжэр къыIузыха фызым щыукIытэжри, псы стэкан закъуэ иригъэфэну елъэIуфауэ аращ. Бзылъхугъэ псэ къабзэм гу лъитат сабийр зэрымэжэщIалIэм. Шэ стэкан къыщIихыу сабийр щригъафэм, щIалэ цIыкIур щIэупщIащ:
— Ахъшэ дапщэ уэстыжын хуейр? — жиIэри.
— Зыри къызэптыжын хуейкъым. Дэ ди анэм къыджиIэу щытащ IуэхуфI длэжьым и уасэр къэдмыщтэну, — жэуап итащ фызым.
Сабий мэжэлIам апхуэдизкIэ гуапэ щыхъуат а зы шэ стэканри, игъащIэм зэи и гум ихуакъым.
Зэманыр кIуэурэ щIалэ цIыкIури балигъ хъуащ, бзылъхугъэри тIорысэ хъуащ. КъинэмыщIауэ, бзылъхугъэр сымаджэ хьэлъэ хъуат. Абы и узым пэлъэщын дохутыр къуажэм дэстэкъыми, ар яшащ къалэм дэт сымаджэщышхуэм. Щалъхуа къуажэм сымаджэ къызэрырашар зэрызэхихыу, дохутыр Iэзэр епIэщIэкIыу щIыхьащ ар зригъэлъагъуну. Сымаджэм дохутырыр зэрыIуплъэу, абы и нэгу къыщIыхьэжащ и сабиигъуэр: шэ стэкан къезытауэ щыта бзылъхугъэрат ар. Ауэ бзылъхугъэм щIалэр къицIыхужатэкъым.
ЛъэкI къимыгъанэу, хущхъуэфIхэри Iэмал псори къигъэсэбэпурэ, бзылъхугъэм и узыншагъэр зэтригъэувэжащ дохутыр Iэзэм. ЦIыхубзым мылъкушхуэ зэрыбгъэдэмылъым къыхэкIыу ар куэдым егупсысат, иIэ псори ищэн хуей зэрыхъунум шэч къытрихьэртэкъым.
— Си узыншагъэр зэтегъэувэжыным ахъшэу текIуэдар къысхуэвбж, — жиIэу бзылъхугъэм сымаджэщым и лэжьакIуэхэм защыхуигъазэм, абы къыхуахьащ узыншагъэр зэтегъэувэжыным мылъкуу текIуэдар зэратам щыхьэт техъуэ тхылъымпIэр.
ТхылъымпIэм и лъабжьэм Iэрытхыу кIэщIэтт: «Ди анэм къыджиIэу щытащ IуэхуфI длэжьым и уасэр къэдмыщтэну», къызжепIатэкъэ, шэ стэкан себгъафэу, дапщэ уэстыжын хуейр щыбжесIам?»
Аращи, дэтхэнэ зыми илэжьа Iуэхум (ар фIыми, Iейми) къыпэкIуэр зэригъуэтыжынум шэч хэлъкъым.
Дыщэ Iэпщэхъумрэ цIыхум и гъащIэмрэ
Мы хъыбарым ипкъ иткIэ, сэри си нэгу щIэкIа, гукъинэж сщыхъуа зы Iуэху кIэщI цIыкIу къыфхуэсIуэтэжынщ.
90 гъэхэм ислъам диным сыхуеджэу Сирием и къалащхьэ Дамаск сыщыIэу къэхъуащ мы Iуэхур. Урысей Федерацэм и посольствэу Дамаск дэтым пэмыжыжьэу «Рэкну-дин» хьэблэм дэтащ «Синан» жыхуиIэ сымаджэщ ехьэжьа (иджыпстуи мэлажьэ ар). Абы ахъшэкIэ фIэкIа къыщоIэзэнутэкъым, сыту жыпIэмэ, ар къэралым ейтэкъым. Сымаджэщыр зейр къулей дыдэт, абы щIэтт адрей сымаджэщхэм ямыIэ Iэмэпсымэ куэд.
Зы лIы гуэр сымаджэ хьэлъэ щыхъум, ар здамыша сымаджэщ щIагъуэ Щамым къыданатэкъым, арщхьэкIэ, зыри сэбэп хуэхъуфыртэкъым, абы зэреIэзэн IэмэпсымэфIхэр зэрамыIэм къыхэкIыу. Иужьым ахэр кIуащ зи гугъу сщIа «Синан» жыхуиIэ сымаджэщым. И узыншагъэр зэтеувэжын щхьэкIэ лIыр икIэщIыпIэкIэ операцэ щIын хуейт. Абы текIуэдэну ахъшэр къыщыжраIэм, цIыхубзым и щхьэр къыфIэхуащ, апхуэдэ мылъку игъуэтынутэкъыми, арщхьэкIэ и щхьэгъу-сэм зыкъримыгъащIэу къыщIэкIыжащ, ахъшэр къыздрихынум щIэгупсысу. Сымаджэщым къыщIэкIыжауэ дэкIуеипIэм къыщехыжым, абы къигъуэтащ дыщэ Iэпщэхъу лъапIэ. «Ялыхь закъуэ! Си лъэIур зэхэпхащ! — жиIэри, дыщэ здащэ тыкуэным гуфIэу ихьри, Iэпщэхъур ярищащ. Апхуэдэ тыкуэнхэр абы щыгъунэжщ.
Дыщэм къыщIиха ахъшэр етIуанэ махуэм яритри, и щхьэгъусэр операцэ ящIащ. А махуэ дыдэм и лIым бгъэдэсу щысу, бзылъхугъэм сымаджэщым щызэхихащ: — «Мы сымаджэщыр зей лIым и щхьэгъусэм и дыщэ Iэпщэхъур дыгъуасэ фIэкIуэдащ». ЦIыхубзыр сымаджэщыр зейм и деж занщIэу щIыхьэри, жриIащ Iуэхур зытетыр икIи абы зэхихащ ар зыщымыгугъа. И щхьэр ехьэхауэ тэлайкIэ гупсысэри, лIым фызым къыжриIащ: «А Iэпщэхъур димыIауэ сыбжынщ. Ар дэ къытIихыу, Алыхьым фэ къыщIывитам мыхьэнэ гуэр иIэщи, абы сэ сегупсысынщ».
Ар къэхъури, куэд дэмыкIыу, мэрем махуэм мэжджытым дыщIэсу уазым хэту шейхым щапхъэу къытхуихьауэ щытащ а Iуэхур.
ЖЫЛОКЪУЭ Лусаннэ.
Мэжджыт цIэрыIуэхэр
Индием и Ахмадабад къалэм турист куэд кърешалIэ абы дэт Сиди Башир мэжджыт телъыджэм.
Тхьэм щелъэIу мы унэшхуэр адрей мэжджытхэм ещхькъым. Ар 1452 гъэм яухуащ икIи нобэр къыздэсым щIэныгъэлIхэм къамыхутэфа Iуэхугъуэ куэд пкърылъщ. А телъыджэхэм ящыщщ, псалъэм и хьэтыркIэ, абы и азэн джапIитIым, Iэуэлъауэ гуэр къызэрыхъуу, зэуэ хъеин зэрыщIадзэр. Азэн джапIэхэм я лъабжьэхэр зэпхакъым икIи зэпэжыжьэщ, ауэ зыр зэрыхъейуэ, адрейри абы «дожьу». Апхуэдэу щыхъум деж, зы азэн джапIэм уикIыу адрейм узэрыкIуэ гъуэгур мыхъейуэ къонэ.
Диным теухуа щIэныгъэ къэзылъыхъуэхэмкIэ щхьэпэщIэ
Ислъам диным теухуа щIэныгъэ къэзылъыхъуэхэм папщIэ Тхьэкъуахъуэ Iэуес адыгэбзэкIэ зэридзэкIащ щIэныгъэлIхэм я Iэдакъэ къыщIэкIа тхылъ щхьэпэ цIыкIу куэд.
— Дунейм щыцIэрыIуэ щIэныгъэлI Iимам Iэн Нэуэуи и Iэдакъэм къыщIэкIащ тхылъ щхьэпэ куэд. Абыхэм ящыщщ «Рияду салихьин», «Iэл Iэзкар», «Iэрбэхьунэ ан Нэуэуи» жыхуиIэхэр. Зи гугъу тщIы тхылъхэр урысыбзэкIи къыдэкIауэ Урысейм щацIыху, — жеIэ Тхьэкъуахъуэ Iэуес. — Мыбыхэм къахэзгъэщыну сыхуейт «Iэрбэхьунэ Iэн Нэуэуи» жыхуиIэр. Дунейм зы мыдрисэ щыIэу къыщIэ-кIынкъым ар щрамыгъэджу, сыту жыпIэмэ, мы тхылъ цIыкIум ит хьэдис плIыщIым диным и лъэныкъуэ псори къызэщIаубыдэ: гъэзэкъуэныгъэм, ислъамым и пкъохэм, Алыхьым ухуэжыIэщIэным, гъэсэныгъэм, зэхущытыкIэ дахэм, Алыхьым пэгъунэгъу узэрыхуэхъуным, нэгъуэщIхэми ятеухуахэр. Нобэ мы тхылъ цIыкIур адыгэбзэкIэ зэдзэкIауэ утыку къихьащ икIи дыщогугъ щхьэпэн яхуэхъуну зи диныр зыджыну хуейхэм.
КъурIэным щыщ Iэятхэр
Уэшхым ирилъэсэха къыр джафэм хуигъадэхэр
«Уа, Iиман къэзыхьахэ! Псапэ фщIар фымыхъуэныж, Алыхьымрэ Къемэт махуэмрэ зи фIэщ мыхъухэм я цIэр фIыкIэ ягъэIун папщIэ фэрыщIагъэкIэ сэдэкъэ зэратым хуэдэу. Ахэр хуэдэщ мывэ къыр джафэу, щIыгулъ зытелъым. Ауэ, уэшх къешхам а щIыгулъыр ирилъэсэхри, мывэ къырыр джафэу къэнащ. Зыри и мыхьэнэжкъым абыхэм зэхуахьэсам. Гъуэгу мыгъуэм тетщ Алыхьыр зи фIэщ мыхъухэр».
Мы Iэятым и мыхьэнэр дуней псом щыцIэрыIуэ ибн Кэсир и тэфсирым мыпхуэдэу къыщыкIуащ:
Псапэ блэжьар пхъуэныжыныр зэрыхьэрэмыр хьэдис зыбжанэм къыщыкIуащ: Мухьэмэд бегъымбарым (Тхьэм и нэфIыр зыщыхуам) жиIащ: «ЦIыхухэм ящыщу щым Къемэт махуэм Алыхьыр епсэлъэнукъым, игъэкъэбзэнукъым, уеблэмэ, еплъыххэнукъым икIи ахэр жыхьэнмэ Iыхьлы хъунущ. Ахэр: ящIа псапэр зыхъуэныжхэр; зызыгъэпагэу зи щыгъыныр щIым хэзылъафэхэр; пцIы яупсрэ тхьэ яIуэу сату зыщIхэр».
ЛIыкIуэ лъапIэ Шухьэиб илъэс 300-кIэ щIэгъар
Шухьэиб ЛIыкIуэ лъапIэм цIыхубэр къыхуриджэрт Алыхьым фIэкIа нэгъуэщI Тхьэ зэрыщымыIэр хьэкъыу зыпхагъэкIыну. АрщхьэкIэ а къыхуеджэныгъэр зэхэзыхыр мащIэт.
Алыхьым ДжэбрэIил мелыIычыр къыхуригъэхащ Шухьэиб ЛIыкIуэ лъапIэм, Тхьэм и псалъэр къыхуригъэхьри.
— Ухэт, уэ, апхуэдизу теплъэ дахэ зиIэр? — щIэупщIащ Тхьэр арэзы зыхуэхъун Шухьэиб.
— Сэ сымелыIычщ, си цIэр ДжэбрэIилщ, Алыхьым мы псалъэр къыпхузигъэхьащ, — жэуап итащ мелыIычым. АдэкIэ Алыхьым и псалъэхэм къеджащ: «Уа Шухьэиб, Сэ уэ ЛIыкIуэу укъэзгъэщIащ, Алыхьым и закъуэныгъэм цIыхубэр къыхуебджэну. Ахэр тхьэнэпцIхэм яхуопщылI. ТхьэнэпцIым хуэпщылIхэм къапэщылъ гузэвэгъуэр яжеIэ!»
Шухьэиб цIыху щабэт, бзэ IэфIт. Дахэ защIэкIэ цIыхубэр Алыхьым и закъуэныгъэм адэкIи къыхуриджэми, куэдым ар я фIэщ хъуртэкъым.
Алыхьым Шухьэиб Iэмыр хуищIащ: «Iиман къэзыхьахэр гъусэ щIыи, а щIыпIэ бзаджэр бгынэ. Сэ Iиманыншэхэр згъэкIуэдыжынурэ, абыхэм я щIэинхэр уэ уэстынущ». Шухьэиб а Iэмырыр игъэзэщIащ.
Зэуэзэпсэу пшэ фIыцIэр уафэм къытрихьащ. Шухьэиб къигъэзэжри, иджыри зэ цIыхубэм захуигъэзащ: «Iиман къэфхь, Алыхьым и нейр къыфщымыхуэ щIыкIэ, си псалъэхэм я щыхьэтщ уафэм къытрихуа пшэ фIыцIэр». АрщхьэкIэ щытыкIэм зихъуэжакъым. ИужькIэ хьэуа пщтыр къыщыкъуэум, джаурхэр мэзым щIэлъэдащ, арщхьэкIэ, жыхьэнмэм и бжэхэм ящыщ зыр Алыхьым къызэIуихри, мафIэ губжьар ящхьэщигъэхьащ. Iиманыншэхэм зыщагъэпщкIуащ бгъуэнщIагъым, арщхьэкIэ абыи щыщымыбэуэфым, къыщIэжыжхэри, губгъуэ нэщIым илъэдащ. Аргуэру пшэ фIыцIэр уафэм къыщытехьэм, Iиманыншэхэм псоми а жьауапIэм зыщIадзащ. АрщхьэкIэ, Алыхь губжьам напIэзыпIэм ахэр мафIэм иригъэсащ, ахэр зыхуэпщылIа тхьэнэпцIхэри зыкIи къадэIэпыкъуфакъым. Абыхэм я щIэиныр Iиман къэзыхьахэм яхуигуэшащ ЛIыкIуэм.
Дин щIэныгъэлIхэм я тхылъхэм къызэрыщыкIуамкIэ, Шухьэиб илъэс 300-кIэ псэуати, псэуху гъащ.
— «Сыт, Шухьэиб, ущIэгъыр? Жэнэтым ущIэхъуэпсмэ, жэнэт Iыхьлы усщIынущ. Жыхьэнмэм ущышынэмэ, абы ущысхъумэнущ», — жиIэу Алыхьыр ЛIыкIуэм щеупщIым, абы жэуап итащ: «Я Алыхь закъуэ, сэ жэнэтми сыщIэхъуэпсыркъым, жыхьэнмэ мафIэми сыщышынэркъым. Сэ сыщIэгъыр Уэ пхузиIэ лъагъуныгъэм сегъэгумащIэри аращ».
Алыхьым жиIащ: «Уа, Шухьэиб, уэ Сэ сыкъызэрыплъагъум хуэдабзэу, Сэри уэ узолъагъу. Сэ сызэпсалъэу щыта ЛIыкIуэ лъапIэ Мусэ илъэсипщIкIэ уэ уи мэл гуартэр щIезгъэгъэхъуар сыт уи гугъэ? Уэ сэ къысхууиIэ лъагъуныгъэмрэ шынагъэмрэ папщIэ уэ налкъутым къыхэщIыкIауэ жэнэтым псэупIэ щыбгъуэтынущ. А псэупIэм и бжэ зэIухамкIэ укъыщыщIэплъкIэ, Сэ сыкъэплъагъунущ икIи а бжэхэр зэи зэхуэсщIынукъым».
Фейдэ къебгъэщIыну ахъшэ щIыхуэ птыныр
Ибн Хьэджэр аль Малики итхыжащ: «930 гъэм Мысырым сыкъикIыжри, си адэжь хэкум къэзгъэзэжащ. Рэмэдан мазэхэм иужьрей махуипщIхэм зы пщэдджыжь къэмынэу си адэм и кхъащхьэм сыкIуэрт. Зы пщэдджыжь гуэрым си адэм и кхъащхьэм деж КъурIэн седжэу сыздэщысым, зэхэсхащ гузэвэгъуэ макъ гуэр. А макъыр къыздикIыр зэзгъэщIэн мурадкIэ сыщежьэм, абы сыхуишащ зыгуэрым и кхъащхьэм. А макъыр зэми гызырт, зэми щэIурт, зэми кIийрт. ЩтэIэщтаблэу зы тэлайкIэ сыщыта нэужь, сыкъыIукIыжри, къуажэм сыдыхьэжащ. ЦIыхухэм сащыщIэупщIэм къызжаIащ ар зи кхъащхьэм и цIэ-унэцIэр. Нэхъри телъыджэ сщыхъуащ ар сэ сцIыхуу зэрыщытар: Ар Алыхьыр зи фIэщ хъу цIыхут. И нэмэзми, и нэщIми хуэсакъыу, псапэ щIэнкIи зыри къытемынэу апхуэдэт. Гузэвэгъуэшхуэр зыгъэву щIым щIэлъым дунейм щилэжьа Iуэхугъуэхэм сыщыщIэупщIэм, къызжаIащ: «Жэщ-махуэ имыIэу Алыхьым и арэзыщIыныгъэм телажьэрт ар, ауэ щыхъукIи, фейдэ къригъэщIу ахъшэ щIыхуэ итырт», — жаIэри.
Мы хьэдисым иджыри зэ дигу къегъэкIыж проценткIэ ахъшэ щIыхуэ тыныр зэрыхьэрэмышхуэр.
И щхьэцыр зы жэщ закъуэм тхъуат
Къулей гуэрым и деж щIакхъуэгъажьэу щылажьэрт Ахьмэд щIалэщIэр. ЩIалэм и фIэщ хъурт Алыхьри, Къемэт махуэри, арщхьэкIэ, зэи Тхьэм зыхуигъэзатэкъым. НэгъуэщIу жыпIэмэ, Тхьэм фIэкIа нэгъуэщI дэIэпыкъуэгъу зыри зэрыщымыIэр гурэ псэкIэ зыхищIэу, абы егупсысу щыттэкъым. Iиман щыпкъэ зыбгъэдэлъ и щхьэгъусэр махуэ щIагъуэ къэмынэу и лIым къелъэIурт нэмэз ищIыну, арщхьэкIэ, щIалэр абы хуэпIащIэртэкъым.
ЩIалэр жыIэщIэт, зэпIэзэрытт, зыгъэлажьэхэр хуабжьу къыхуэарэзыт. Щылажьэ IуэхущIапIэр тхьэмахуэ зэхуакум къриубыдэу зэ игъэкъэбзэну къылъысырти, зы плIанэпэ къимыгъанэу зэщIикъуэрт.
Мис апхуэдэу и зэлъыIухыгъуэр къыщыса зы махуэ гуэрым IуэхущIапIэм щылажьэхэр псори щIэкIыжащ. Ахьмэд и закъуэу къанэри, псори зэщIикъуащ, арщхьэкIэ, щIалэр апхуэдизкIэ гумызагъэти, хьэку кIуэцIри игъэкъэбзэн мурадкIэ, бжэр Iуихри, абы ихьащ. Гузэвэгъуэм щыщIидзар мис абдежращ.
Алыхьым уигъэунэхуну хуеймэ, аракъэ?! Алыхь Iэмырти, Ахьмэд и ныбжьэгъу щIалэр гъуэгу тету унэм здэкIуэжым, игу къэкIыжащ унэм къихьыжу ижьыщIыну зэрилъхьа зэрылажьэ и щыгъынхэр къызэрыщыгъупщар. Щыгъынхэр къищтэжын мурадкIэ игъэзэжу IуэхущIапIэм щыщIыхьэжам, хьэкубжэр Iухауэ, уэздыгъэри щIэгъэнауэ щилъагъум, хуащIыжыну къащыгъупща и гугъэри, бжэр иригулIыжщ, уэздыгъэри игъэункIыфIыжри, къызэтемыувыIэу къыIукIыжащ. Iуэхур зыIутыр Ахьмэд къыщыгурыIуэм, и фэр пыкIащ: бжэм къеуIуу, кIийуэ щIидзащ, арщхьэкIэ, зыми узэхихынутэкъым, хьэку кIуэцIым уису бжэр IупхыфынкIи зы Iэмал щыIэкъым. Ныбжьэгъуми и щыгъыныр къищтэжри щIэкIыжащ. ПсэкIэ бауэу зы цIыху IуэхущIапIэм къыщIэнакъым, нэху щыуэ лэжьакIуэхэр къызэрыщIыхьэу, псом япэ хьэкур щIагъэнэнущ.
Къыпэщылъыр къыщыгурыIуэм, Ахьмэд и лъэр щIэхуащ. ТэлайкIэ щыса нэужь, тIэкIу зыкъищIэжри, сыхьэтым еплъащ. ЦIыхухэр къызэхуэсу хьэкур щIагъэнэным сыхьэтитху иIэжт, нэгъуэщIу жыпIэмэ, и псэр хэкIыным сыхьэтитху иIэжу арат. Гузэвэгъуэм хэт щIалэм зэуэ и нэгу къыщIэувэжащ и гъащIэр псор. Ар зэгупсысыр зыт: мафIэм зэрисыну щIыкIэрат, хьэкум зэригъэжьэнурат. Абы игу къэкIыжат махуитI ипэкIэ IэпхъуамбэкIэ зыжьэхэуа гъущIыпэ пщтырым и лыр зэригъэузар. ИкIэри ипэри Iэпхъуамбэ къудейт абы щыгъуэм мафIэм исар. Ар зырикIт, езыр псэууэ хьэкум зэрырижьыхьынум елъытауэ.
Зыми укъимыщIэу, упсэууэ мафIэм уисыным сыхьэт бжыгъэ фIэкIа къызэрымынам ущыгъуэзэн жыхуэпIэр мыбдеж щылът?!
Мис а жэщыращ Ахьмэд къыщыгурыIуар Алыхь закъуэм фIэкIа нэгъуэщI дэIэпы- къуэгъу зэрыщымыIэр, Тхьэм узэхимыхмэ, нэгъуэщIым зыми узэрызэхимыхынур. ИгъащIэм имыщIа нэмэзыр хьэку бэнзэвым щищIащ, лъэгуажьэмыщхьу зридзыхри, и IитIыр Iэтауэ, и гумрэ и псэмрэ къабгъэдэкIыу Тхьэ закъуэм елъэIун щIидзащ Ахьмэд: «Я Алыхь, Уэр фIэкIа нэгъуэщI зыри дэIэпыкъуэгъу сиIэкъым! Я Алыхь, Уэ сызэхыумыхмэ, нэгъуэщIым зыми сызэхихынукъым! Я Алыхь, сыкъыщыбгъэщIа дакъикъэм щегъэжьауэ нобэр къыздэсым гуэныхьу сщIар къысхуэгъэгъу! Я Алыхь закъуэ, Уэ зы закъуэм фIэкIа гугъапIэ сиIэкъым!» жиIэурэ.
МыдэкIэ хьэкубжэр хуэзыщIа и ныбжьэгъур гъуэлъыжауэ, пщIыхьэпIэу елъагъу, гузэвэгъуэр телъу Ахьмэд кIийуэ: «Бжэр Iух, си къуэш», — жиIэурэ, зифыщIыжу хьэкубжэм къеуэу. ЩIалэр щтауэ къэушри, къыщылъэтащ. Абы занщIэу игу къэкIыжащ еIунщIу хуищIа хьэкубжэри, игъэункIыфIа уэздыгъэри. А псори зэпилъытри, жэщыбгым щIэпхъуащ. КъызэтемыувыIэу жэкIэ щIэлъэ-дащ IуэхущIапIэм, хьэкубжэр Iуихри: «Ахьмэд! Ахьмэд!» жиIэурэ джащ. Ахьмэд и нэпситIыр къещэщэхыу щыст Тхьэм елъэIуу. И Iэблэр иубыду, хьэкум къыщыщIишыжым, ныбжьэгъур щIэупщIащ: «Ухэт уэ?» «Сы-Ахьмэдщ», — щэху дыдэу зэхихащ жэуап. И нэхэмкIэ илъагъур и фIэщ хуэгъэхъуртэкъым ныбжьэгъу щIалэм. Дыгъуасэ щхьэц фIыцIэшхуэ зытета Ахьмэд щIалэщIэм и щхьэцыр уэсым хуэдэу хужьу тхъуат, ныбжьышхуэ зиIэ лIыжьым хуэдэу и нэкIур зэлъат.
ЩIалэщIэр апхуэдизкIэ мафIэм щышынати, сыхьэт бжыгъэм и кIуэцIкIэ апхуэдэ теплъэ игъуэтат. Ауэ щыхъукIи, дунеягъэ мафIэр сытым щыщ, жыхьэнмэ мафIэм елъытауэ?
